
	COMISIA PENTRU MUNCĂ ŞI PROTECŢIE SOCIALĂ



	Bucureşti,
	30 octombrie 2013

	Nr.
	4c-7/561


R A P O R T

asupra proiectului de Lege privind aprobarea Ordonanței Guvernului nr.21/2013 pentru reglementarea unor măsuri necesare derulării proiectelor cu finanțare nerambursabilă în domeniul forței de muncă

În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. PL x. 350 din 7 octombrie 2013, cu dezbaterea pe fond în procedură obişnuită a proiectului de lege privind aprobarea Ordonanței Guvernului nr.21/2013 pentru reglementarea unor măsuri necesare derulării proiectelor cu finanțare nerambursabilă în domeniul forței de muncă.
La întocmirea prezentului raport, Comisia a avut în vedere:

· avizul favorabil al Consiliului Legislativ (nr.865/07.08.2013)
· avizul favorabil al Comisiei pentru afaceri europene (nr.789/15.10.2013)
Proiectul de lege are ca obiect de reglementare stabilirea de  noi atribuţii în sarcina preşedintelui Agenţiei Naţionale pentru Ocuparea Forţei de Muncă, prin crearea cadrului legal în vederea organizării unei   
structuri  de control pentru constatarea neregulilor şi stabilirea creanţelor bugetare / corecţiilor financiare din cadrul Organismului Intermediar pentru Programul Operaţional Sectorial Dezvoltarea Resurselor Umane din structura Agenţiei Naţionale pentru Ocuparea Forţei de Muncă.
Comisia propune Plenului Camerei Deputaţilor adoptarea proiectului de lege în forma prezentată, deoarece se impune organizarea acestei  structuri  menţionate, la solicitarea Direcţiei Generale Autoritatea de Management pentru programul Operaţional Sectorial Dezvoltarea Resurselor Umane din cadrul Ministerului Muncii, Familiei, Protecţiei Sociale şi Persoanelor Vârstnice în contextul misiunii de audit ce va fi efectuată de către Curtea Europeană de Audit.
Proiectul de lege face parte din categoria legilor organice, conform prevederilor art.73 alin.(3) din Constituţia României, republicată.

La dezbaterile care au avut loc în şedinţa comisiei din 22 octombrie 2013, în conformitate cu prevederile art.55 din Regulamentul Camerei Deputaţilor, a participat doamna Georgeta Bratu, Secretar de Stat în cadrul Ministerului Muncii, Familiei, Protecţiei Sociale şi Persoanelor Vârstnice.
La lucrările comisiei şi-au înregistrat prezenţa 24 deputaţi, din totalul de 25 membri ai comisiei.

Raportul comisiei a fost adoptat cu unanimitate de  voturi.
Proiectul de lege a fost adoptat de Senat în şedinţa din 2 octombrie 2013.
Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor.

PREŞEDINTE,



SECRETAR,
Florin Iordache



Mihăiţă Găină

Întocmit,

Expert parlamentar Adriana Breazu

